## 02030 Ured za zakonodavstvo

Poslovi Ureda obuhvaćaju cjelokupni postupak donošenja odluka Vlade, od samog zakonodavnog planiranja, koraka procjene učinaka i vrednovanja propisa, savjetovanja s javnošću, poslovničke procedure te pripreme i pravodobne objave zakona i drugih propisa u Narodnim novinama za sva tijela državne uprave sukladno zakonu kojim se uređuje ustrojstvo i djelokrug ministarstava i drugih tijela državne uprave.

Sukladno nadležnosti Ureda, tijekom 2024. godine poslovi su se odvijali redovito uz obavljanje neplaniranih poslova i posebnih zadaća sukladno zaduženjima Vlade Republike Hrvatske i Ureda predsjednika Vlade Republike Hrvatske, što je Ured kvalitetno i pravodobno izvršio.

Tijekom 2024. godine, obavljali su se poslovi na provedbi TSI projekta »Strengthening the Application of ex-post Evaluation in Croatia«, financiranog sredstvima Europske komisije (iz eng. Technical Support Instrument-a) i njemačkog saveznog ministarstva za gospodarstvo i zaštitu klime.

|  |  |  |  |  |  |
| --- | --- | --- | --- | --- | --- |
|  | Izvršenje 2023. (eur) | Plan 2024. (eur) | Izvršenje 2024. (eur) | Indeks izvršenje 2024./plan 2024. | Indeks izvršenje 2024./2023. |
| 02030-Ured za zakonodavstvo | 885.944 | 1.135.760 | 1.077.566 | 94,9 | 121,6 |
| 2404-USKLAĐIVANJE PRAVNIH AKATA S PRAVNIM PORETKOM REPUBLIKE HRVATSKE | 885.944 | 1.135.760 | 1.077.566 | 94,9 | 121,6 |

### 2404 USKLAĐIVANJE PRAVNIH AKATA S PRAVNIM PORETKOM REPUBLIKE HRVATSKE

|  |  |  |  |  |  |
| --- | --- | --- | --- | --- | --- |
|  | Izvršenje 2023. (eur) | Plan 2024. (eur) | Izvršenje 2024. (eur) | Indeks izvršenje 2024./plan 2024. | Index izvršenje 2024./2023. |
| 2404-USKLAĐIVANJE PRAVNIH AKATA S PRAVNIM PORETKOM REPUBLIKE HRVATSKE | 885.944 | 1.135.760 | 1.077.566 | 94,9 | 121,6 |

Cilj 1. Poboljšanje kvalitete i procesa donošenja akata Vlade Republike Hrvatske

Opis provedbe cilja programa

Pokazatelji učinka

|  |  |  |  |  |  |  |
| --- | --- | --- | --- | --- | --- | --- |
| Pokazatelj učinka | Definicija | Jedinica | Polazna vrijednost | Izvor podataka | Ciljana vrijednost (2024.) | Ostvarena vrijednost (2024.) |
| Postotak izvršenja Plana zakonodavnih aktivnosti Vlade Republike Hrvatske na godišnjoj razini | Plan zakonodavnih aktivnosti je akt Vlade Republike Hrvatske kojim se planiraju zakonski prijedlozi u tekućoj godini. Uspješnost provedbe ovoga plana utvrđuje se postotkom provedbe u odnosu na početno stanje | % | 58 | Izvješće o provedbi Plana zakonodavnih aktivnosti Vlade Republike Hrvatske za 2024. godinu | 59 | 66 |

#### A514000 ADMINISTRACIJA I UPRAVLJANJE

|  |  |  |  |  |  |
| --- | --- | --- | --- | --- | --- |
| Naziv aktivnosti | Izvršenje 2023. (eur) | Plan 2024. (eur) | Izvršenje 2024. (eur) | Indeks izvršenje 2024./plan 2024. | Indeks izvršenje 2024./2023. |
| A514000-ADMINISTRACIJA I UPRAVLJANJE | 872.281 | 1.118.661 | 1.064.948 | 95,2 | 122,1 |

Zakonske i druge pravne osnove

Zakon o Vladi Republike Hrvatske

Zakon o instrumentima politike boljih propisa

Uredba o Uredu za zakonodavstvo

Uredba o metodologiji i postupku provedbe instrumenata politike boljih propisa

Poslovnik Vlade Republike Hrvatske

Opis aktivnosti

Tijekom 2024. godine Ured je u sklopu aktivnosti A514000 Administracija i upravljanje obavljao redovite poslove utvrđene naprijed navedenim zakonskim osnovama za provedbu programa. Osigurana sredstava izvršena su na rashode za zaposlene za 19 djelatnika Ureda (u iznosu 986.350,62 euro), prvenstveno u svrhu izrade i davanja mišljenja sukladno djelokrugu Ureda, a s ciljem općeg poboljšanja kvalitete i procesa donošenja akata Vlade Republike Hrvatske. Ured je u razdoblju od 1. siječnja do 31. prosinca 2024. godine ukupno riješio 874 predmeta.

Kako bi djelatnici Ureda bili u mogućnosti što kvalitetnije obaviti dodijeljene im zadaće, sredstava u iznosu 7.557,25 euro su izvršena na stručna usavršavanja te popratno troškove službenih putovanja u iznosu 15.716,32 euro. To se odnosilo na sudjelovanje u stručnim radionicama u dijelu znanja i vještina koji su potrebni za obavljanje poslova i to u području izrade propisa, primjene prava u različitim upravnim područjima, a koji su bili tema susreta pravnika u Poreču (travanj), Opatiji (svibanj i listopad) i Splitu (rujan) te u dijelu stručnih seminara za administratore, a koji se održao u Visu (rujan).

Osim toga, sredstva u iznosu 2.951,51 euro su izvršena na službeno putovanje u Pariz radi sudjelovanja dvaju djelatnika na sastanku Odbora za regulatornu politiku OECD-a koji se održao od travnju 2024. godine.

Nakon stupanja na snagu Zakona o instrumentima politike boljih propisa (»Narodne novine«, broj 155/23), Ured je pripremio i predložio na usvajanje Vladi Republike Hrvatske podzakonski propis iz područja instrumenata politike boljih propisa: Uredba o metodologiji i postupku provedbe instrumenata politike boljih propisa (»Narodne novine«, broj 19/24). Ravnateljica Ureda donijela je 27. ožujka 2024. godine Smjernice za provedbu instrumenata politike boljih propisa, kao upute za provedbu metodoloških koraka instrumenata politike boljih propisa.

Djelokrug Ureda, kao stručne službe Vlade Republike Hrvatske, zahtijevao je sudjelovanje Ureda u radu stalnih radnih tijela Vlade. U razdoblju od 1. siječnja od 31. prosinca 2024. godine, Ured je sudjelovao u radu 239 sjednica stalnih ranih tijela Vlade Republike Hrvatske za pripremu i održavanje 89 sjednica Vlade Republike Hrvatske.

Ured je pripremao objavu i dao na objavu zakone, podzakonske propise i druge akte u »Narodnim novinama«, brinuo o njihovoj pravodobnoj objavi te pripremao ispravke tiskarskih pogrešaka. U razdoblju od 1. siječnja do 31. prosinca 2024. godine objavljeno je 155 brojeva »Narodnih novina« (2576 pravnih akata) i 7 brojeva Međunarodnih ugovora (47 pravnih akata), tako da je Ured ukupno pripremio 2623 pravnih akata za objavu u »Narodnim novinama«.

Ured je brinuo o razvoju i unaprjeđenju sadržaja središnjeg državnog internetskog portala za savjetovanje s javnošću (e-Savjetovanja). Svakodnevno je pružena korisnička podrška i podrška tijelima državne uprave prilikom postavljanja dokumenata na e-Savjetovanja. Tijekom 2024. godine Ured je odgovorio na 426 upita korisnika.

Ured je dao doprinos u pripremi dokumenta Europske komisije o vladavini prava za 2024. godinu pisanim očitovanjima u dijelu procjene učinaka propisa i vrednovanja propisa, savjetovanja s javnošću i zakonodavnog postupka.

Tijekom 2024. godine provodio se TSI projekt »Jačanje kapaciteta za provedbu vrednovanja propisa u Hrvatskoj« (eng. „Strengthening the Application of ex-post Evaluation in Croatia“; dalje u tekstu: TSI projekt). Rezultati projekta u izvještajnom razdoblju odnose se na isporuku tri vrednovanja propisa: Zakon o državnoj potpori za istraživačko-razvojne projekte (»Narodne novine«, broj 64/18), Zakon o mirovinskom osiguranju (»Narodne novine«, broj 157/13, 151/14, 33/15, 93/15, 120/16, 18/18, 62/18, 115/18, 102/19, 84/21 i 119/22) i Zakon o komasaciji poljoprivrednog zemljišta (»Narodne novine«, broj 46/22). Preporuke iz provedenih vrednovanja propisa za unapređenje ova tri zakona ugrađene su u novele ovih zakona u skladu s rokovima iz Nacionalnog plana oporavka i otpornosti 2021.-2026.

Ured je doprinio radu resora regionalnog razvoja i fondova Europske unije, u dijelu pripreme dokumentacije za javnu nabavu, sudjelovao je u odabiru ponuđača za provedenu javnu nabavu te je počeo provoditi aktivnosti iz mjere broj 154 »Edukacijski moduli za strateško planiranje i procjenu učinaka propisa na nacionalnoj, regionalnog i lokalnoj razini« iz NPOO-a.

U dijelu stručnih poslova koji se odnose na pripremanje stručnih podloga za sudjelovanje u radnim skupinama i sastancima na razini Organizacije za ekonomski razvoj i suradnju (dalje u tekstu: OECD), Ured je u izvještajnom razdoblju aktivno sudjelovao pisanim očitovanjima i online sastancima te putovanju u Pariz (travanj 2024.) u sklopu matičnog Odbora za regulatornu politiku, dok je na drugim odborima (Odbor za trgovinu, Odbor za javno upravljanje) sudjelovao po potrebi, najčešće pisanim očitovanjima. Ured je u istom razdoblju dao doprinos u finalizaciji OECD upitnika o regulatornoj politici (iReg) putem online sastanaka i pisanim očitovanjima.

Kako bi se poboljšala kvaliteta izrade propisa, u sklopu programa Državne škole za javnu upravu, educirano je ukupno 787 državnih službenika na središnjoj i lokalnoj razini (programi: Osnove nomotehnike (163); Nomotehnika – napredni stupanj (94); Način rada Vlade u postupcima izrade i donošenja propisa (85); Temeljne odrednice Zakona o instrumentima politike boljih propisa (116); Procjena učinaka propisa kao instrument politike boljih propisa (92); Savjetovanje s javnošću kao instrument politike boljih propisa (133); Vrednovanje propisa kao instrument politike boljih propisa (104).

Ostatak sredstava u okviru ove aktivnosti Ureda te skupine Materijalnih rashoda u iznosu 41.522,85 euro odnose se na operativne troškove: naknade za prijevoz na posao i s posla, nabavu uredskih potrepština, literature i e-pretplata, telekomunikacijske usluge i poštarinu, popravak opreme, sistematske preglede, FINA usluge, tiskarske i intelektualne usluge, reprezentaciju i RTV pristojbe.

Što se tiče nabave opreme, u 2024. godini sredstva su izvršena u iznosu 10.849,29 eura za zamjenu 9 uredskih stolaca i nabavu 22 IP telefona.

Postotak izvršenja u odnosu na osigurana sredstva konačnog plana za 2024. godinu u okviru ove aktivnosti iznosi 95,20%.

U odnosu na 2023. godinu, izvršenje ove aktivnosti je za 22,09% više zbog povećanja osnovice i drugih prava iz kolektivnog ugovora, službenih putovanja i stručnih seminara te ostalih materijalnih rashoda.

#### K514012 INFORMATIZACIJA UREDA ZA ZAKONODAVSTVO

|  |  |  |  |  |  |
| --- | --- | --- | --- | --- | --- |
| Naziv aktivnosti | Izvršenje 2023. (eur) | Plan 2024. (eur) | Izvršenje 2024. (eur) | Indeks izvršenje 2024./plan 2024. | Indeks izvršenje 2024./2023. |
| K514012-INFORMATIZACIJA UREDA ZA ZAKONODAVSTVO | 13.663 | 17.099 | 12.618 | 73,8 | 92,4 |

Zakonske i druge pravne osnove

Uredba o Uredu za zakonodavstvo

Zakon o instrumentima politike boljih propisa

Uredba o metodologiji i postupku provedbe instrumenata politike boljih propisa

Opis aktivnosti

U izvještajnom razdoblju realizirana je nabava 5 stolnih računala (all in one), 5 prijenosnih računala i 1 multifunkcionalni uređaj te su podmirene Microsoft licence i 2 licence za video konferencije (MS Teams). Postotak izvršenja u odnosu na osigurana sredstva konačnog plana za 2024. godinu u okviru ovog kapitalnog projekta iznosi 73,80%.